**1. sz. melléklet**

*a 182/2017. (III.20.) sz.*

*VPB határozat melléklete*

**PÁLYÁZATI FELHÍVÁS**

**Piaci árusítóhely bérbeadásáról**

A Józsefvárosi Gazdálkodási Központ Zrt. Új Teleki téri Piac és Termelői Piacok szervezeti egysége (1086 Budapest, Teleki tér 1.), mint a Budapest VIII. kerület, 35123/11 helyrajzi szám alatt kialakított, a természetben a Budapest VIII. kerület, Teleki László tér 1. szám alatt található Új Teleki téri Piac üzemeltetője (továbbiakban: Üzemeltető) **nyilvános pályázatot hirdet** az **Új Teleki téri Piac J3 jelű, 10 m2 alapterületű** **piaci üzlethelyiség bérleti jogának megszerzésére.**

**Pályázat feltételei:**

1. **Minimális belépési díj:** minimum 500.000,- Ft + ÁFA, amelynek első részlete (30%) a birtokbavételkor, a fennmaradó 70% a bérleti szerződés megkötését követő hónaptól kezdve két éven keresztül, havi részletfizetéssel teljesítendő, azzal, hogy három hónapot meghaladó hátralék esetén egy összegben esedékessé válik a fennmaradó, ki nem fizetett összeg.
2. **Az üzlethelyiségben folytatandó tevékenység és a bérleti díj összege:**

**Vegyeskereskedés üzletkörben szereplő termékkörök, az alábbiak szerint:**

* háztartási papíráru, vegyi áru, műanyag áru
* csomagolt élelmiszer
* pipere termékek, illatszer, kozmetikum
* bizsu-ékszer
* bőráru, ruhanemű, egyéb textiláru
* cipőjavítás, kulcsmásolás, névjegykártya készítés
* állateledel és kisállat tartásához szükséges kiegészítő eszközök
* babatermék (csecsemő- és kisgyermek- ruházati cikk, babakocsi, babaülés, babaágy, babápolási cikk stb.)
* lábbeli- és bőráru
* audiovizuális termék (zenei- és videó felvétel, CD, DVD, stb.)
* telekommunikációs cikk
* könyv
* sportszer, sporteszköz (horgászfelszerelés, kempingcikk, kerékpár és alkatrész, tartozék, lovas felszerelés, kiegészítők stb.)
* játékáru
* közérzettel kapcsolatos nem élelmiszer termék (vérnyomásmérő, hallókészülék, ortopéd cipő, mankó stb.)
* virág és kertészeti cikk
* fotócikk
* optikai cikk
* használt cikk (használt könyv, ruházati cikk, sportszer, bútor, egyéb használtcikk, régiség)

**A bérleti díj összege valamennyi termékkör esetében 2.500,- Ft/m2/hó + ÁFA**

A pályázat nyertese megszerzi a J3 jelzésű üzlethelyiség bérleti jogát a szerződéskötés napjától **határozatlan időre**. A bérleti szerződést a Budapest Főváros VIII. kerület Józsefvárosi Önkormányzat (a továbbiakban: Bérbeadó), mint Bérbeadó köti meg a nyertes pályázóval.

1. **Jelentkezési határidő, pályázat leadási határideje:**

**2017. április 5. - 16.00 óra**

**Jelentkezés helye: Új Teleki téri Piac (**1086 Budapest, Teleki László tér 1.)

**Jelentkezés módja:** A pályázat zárt borítékban adható be. A pályázat nyelve magyar.

1. **A pályázat kötelező elemei**:

a) Folytatni kívánt kereskedelmi tevékenységi kör leírása;

b) A belépési díj megfizetésének vállalására szóló nyilatkozat (minimum 50.000 Ft/m2 + ÁFA.)

1. **A pályázathoz kötelezően csatolandó mellékletek:**

a) Érvényes vállalkozói igazolvány, gazdasági társaság esetén 30 napnál nem régebbi cégkivonat, amely igazolja, hogy a társaság a meghirdetett tevékenység folytatására jogosult;

b) 30 napnál nem régebbi aláírási címpéldány;

c) A pályázaton résztvevőt meghatalmazott is képviselheti, ez esetben a meghatalmazást közokiratba, vagy teljes bizonyító erejű magánokiratba kell foglalni, és azt a pályázathoz csatolni szükséges;

d) Nyilatkozat arra vonatkozóan, hogy a gazdasági társaságnak, egyéni vállalkozónak nem áll fenn adó-, vám- és illetéktartozása.

1. A pályázó az ajánlattételi határidő lejártáig módosíthatja vagy visszavonhatja pályázati ajánlatát. Az ajánlattételi határidő lejártát követően a benyújtott ajánlatok nem módosíthatók.

**Hiánypótlásra a benyújtott pályázatok bontását követően egy alkalommal van lehetőség a pályázat lebonyolítását végző szervezet értesítése alapján.**

**A pályázat elbírálásának szempontja: a legmagasabb összegű belépési díj, amely nem lehet kevesebb, mint 500.000,- Ft + ÁFA.**

Azon pályázók, akik az Új Teleki téri Piacon legalább két üzlethelyiség bérleti jogával rendelkeznek és jelen pályázati felhívásra is jelentkeznek, a J3 jelű üzlethelyiség bérleti jogát az általuk benyújtott legjobb ajánlat esetén is csak akkor nyerhetik el, ha a korábbi bérleményeik közül az egyik bérleti jogáról lemondanak.

Azonos elbírálás esetén előnyt jelent, ha a VIII. kerületben regisztrált egyéni vállalkozó, vagy székhellyel rendelkező gazdasági társaság nyújt be pályázatot. Ha ez alapján is azonos lenne az elbírálás (tehát ha a pályázati ajánlatokban megjelölt belépési díj összege egyenlő és mindkét - vagy több - pályázó a VIII. kerületben regisztrált egyéni vállalkozó vagy székhellyel rendelkező gazdasági társaság), akkor a nyertes pályázó az, aki időben korábban nyújtotta be a pályázatot.)

A nyertes visszalépése esetén a Bérbeadó a pályázat soron következő helyezettjével köti meg a bérleti szerződést.

A pályázatok bontására 2017. április 5-én, 16.00 órakor kerül sor az Új Teleki téri Piac Irodájában (1086 Budapest, Teleki László tér 1.) A pályázat bontása nyilvános.

A nyertes pályázót a Bérbeadó Városgazdálkodási és Pénzügyi Bizottsága döntését követően postai úton, e-mailen, vagy telefonon értesítjük.

1. **A nyertes pályázóval Bérbeadó a bérleti szerződést a Bérbeadó Képviselő-testületének Városgazdálkodási és Pénzügyi Bizottsága előzetes hozzájárulása esetén köti meg. A bérleti szerződés főbb tartalmi elemei:**
2. belépési díj első részletének (30 %) megfizetése a bérleti szerződés megkötéséig, továbbá a fennmaradó 70% részletekben történő megfizetése a szerződés megkötését követő hónaptól kezdve két éven belül;
3. 3 havi bérleti díjnak megfelelő összegű óvadék fizetése;
4. bérleti díjfizetési kötelezettség kezdete a szerződéskötés napjától;
5. határozatlan idejű bérleti jogviszony;
6. a Bérlő a havi bérleti díjat havonta előre, a tárgyhónap 15. napjáig köteles megfizetni Bérbeadó részére;
7. üzemeltetési díjat nem kell fizetni, a bérleti díjon felül a Bérbeadó Képviselő-testületének 404/2013. (XI.06.) számú határozatában foglaltaknak megfelelően csak a ténylegesen mért fogyasztások és használat alapján továbbszámlázott elektromos áram, ivóvíz, fűtésszolgáltatás díját, valamint a piac üzemeltetéséből eredő zöldhulladék-, szerves eredetű hulladék-, kommunális hulladék Bérlő által leadott és az üzemeltető által nyilvántartott mennyiség szállítás díját kell megfizetni;
8. a Bérlő a bérleti szerződésben foglalt kötelezettségei vállalására közjegyző előtt egyoldalú kötelezettségvállalási nyilatkozatot ír alá. A Bérlő tudomásul veszi, hogy amennyiben az egyoldalú kötelezettségvállalási nyilatkozatot a jelen bérleti szerződés aláírását követő 60 napon belül nem írja alá, a Bérbeadónak a Bérlő kijelöléséről szóló jognyilatkozatához való kötöttsége megszűnik.

Amennyiben a pályázat nyertese a bérleti szerződést nem írja alá az elbírálástól számított 30 napon belül (jogvesztő határidő), ebben az esetben az Üzemeltető a soron következő legelőnyösebb ajánlatot tevővel jogosult a szerződést megkötni. A szerződés megkötésére ebben az esetben is vonatkozik a 30 napos határidő.

A pályázattal kapcsolatos további információ az Új Teleki téri Piac irodájában kérhető (1086 Budapest, Teleki László tér 1.)

Jelen pályázati felhívás kifüggesztésre kerül a **Polgármesteri Hivatal hirdetőtábláján és az Új Teleki téri Piacon erre a célra rendszeresített hirdetőtáblán, továbbá megjelentetésre kerül a** [**www.jozsefvaros.hu**](http://www.jozsefvaros.hu) **és** [**www.jgk.hu**](http://www.jgk.hu) **honlapon.**

Budapest, 2017. március 21.

Mach József

piacvezető

Józsefvárosi Gazdálkodási Központ Zrt.

Új Teleki téri Piac és Termelői Piacok